Matovič, Igor, podpredseda vlády a minister financií SR (2021-12-09):
Ďakujem veľmi pekne. K zdôvodneniu výšky hrubého dlhu Slovenskej republiky a návrhu opatrení na jeho zníženie na rokovanie v pléne Národnej rady pre financie a rozpočet si dovolím uviesť nasledovné. Návrh, ktorý v zmysle ústavného zákona o rozpočtovej zodpovednosti zdôvodňuje výšku hrubého dlhu verejnej správy v minulom roku a predstavuje návrhy opatrení na jeho zníženie. Materiál sa predkladá na rokovanie výboru z dôvodu, že hrubý dlh, na rokovanie v pléne Národnej rady z dôvodu, že hrubý dlh v minulom roku presiahol najvyššie sankčné pásma dlhovej brzdy, pričom súčasne aktivovaná úniková klauzula pre novú vládu požaduje v takomto prípade uplatniť sankcie len spodných dvoch pásiem. Hrubý dlh verejnej správy v roku 2020 predovšetkým pod vplyvom pandémie vzrástol na 59,7 % HDP – nad všetky sankčné pásma ústavného zákona o rozpočtovej zodpovednosti. Pod rast zadlženia v minulom roku o necelých 12 percentuálnych bodov sa najviac podpísala pandémia koronavírusu. Zvýšenie dlhu ovplyvnila poklesom ekonomiky, jej vplyvom na výpadok daňovo-odvodových príjmov, a najmä prijatými výdavkovými opatreniami vlády na boj s COVID-om-19. Výrazným nepriamym vplyvom pandémie na rast hrubého dlhu v minulom roku bolo predzásobenie sa hotovosťou verejnej správy. Ostatné faktory predstavovali predovšetkým riziká pôvodného rozpočtu na rok 2020 a sčasti k nárastu hrubého dlhu prispeli aj politiky novej vlády. Súčasná úroveň zadlženia je však výsledkom aj málo ambiciózneho znižovania pomeru dlhu k HDP počas dobrých rokov do roku 2019. Priaznivé ekonomické prostredie v období 2015 až 2019 charakterizované stavom ekonomiky nad svojím potenciálom a výrazne pozitívnymi prekvapeniami vo vývoji daňovo-odvodových príjmov sa nevyužil na razantnejšie zníženie hrubého dlhu. Dlh v priebehu piatich rokov klesol len o 5,6 percentuálneho bodu HDP, znižovanie dlhu v tomto období sa javí ako málo ambiciózne aj v porovnaní s vývojom dynamiky dlhu v ostatných krajinách V4 a v eurozóne. Zníženie zadlženia si bude vyžadovať konsolidáciu verejných financií, ktorej kredibilitu posilnia výdavkové limity a novelizovaná dlhová brzda. Návrh rozpočtu verejnej správy na roky 2022 až 2024 predpokladá znižovanie štrukturálneho deficitu o 1 % ročne od roku ’23. Súčasťou návrhu sú plánované úspory v mzdovom balíku štátnej správy a medzispotrebe ostatných subjektov verejnej správy. Rozpočtové ciele si vyžadujú dodatočné konsolidačné opatrenia za približne 0,7 HDP v roku ’23, resp. ’24. Bližšia špecifikácia všetkých konsolidačných opatrení bude predstavená v roku ’22 po schválení finálnej podoby novely ústavného zákona o rozpočtovej zodpovednosti. Dlhodobá udržateľnosť si však bude žiadať pokračovanie v konsolidácii aj po roku 2024 vrátane prijatia štrukturálnych reforiem dôchodkového systému, školstva, zdravotníctva či justície. Bez reforiem a pokračujúcej konsolidácie by dlh vplyvom rastúceho deficitu po roku ’24 začal opäť narastať a do roku 2040 by mohol dosiahnuť takmer 100 % HDP. Dovoľte, aby som hneď na úvod, alebo teda aby som povedal trošku inými a vlastnými slovami to, čo som tu teraz prečítal tak oficiálne, čo mi prichystali z ministerstva financií. Áno, samozrejme, dlh za rok 2020 nám narástol, lebo narástol všetkým krajinám na svete, nielen v Európe, nielen v Slovensku, ale všetkým krajinám na svete a narástol veľmi výrazne vzhľadom na to, že áno, prišiel covid, prišla pandémia a každá krajina bojovala, ako vedela. Poviem hneď na úvod, Slovensko dostalo od Európskej komisie a od Eurostatu medailu, bronzovú medailu, že sme boli tretí najlepší v spravovaní verejných financií za minulý rok. Tretí najlepší z 27 európskych krajín, najlepší, keď si porovnávame nárast deficitu z roka na rok, lebo to je to zadlženie, ktoré vláda spôsobí povedzme si svojimi politikami, a ten rozdiel, keď teda vznikne deficit, krajina, ktorá nemá, nemá odložené v špajzi, tak automaticky si to musí požičať. To znamená o ten rozdiel, ktorý za ten daný rok v hospodárení vláde nevyjde, musí zvýšiť dlh. Čiže dostali sme bronzovú medailu, vstúpili sme na stupienok víťazov, že sme sa správali tretí najzodpovednejší v celej Európskej únii, a dostali sme to od Európskej komisie hodnotenie aj od Európskeho štatistického úradu, čiže Eurostatu. Zároveň ale platí (rečník si odkašľal), pardon, že vzhľadom na to, že my sme mali aj teda voľby začiatkom minulého roku a mali sme tu vládu mafiánsku, ktorá tu 12 rokov rozkrádala, a videli, ako sa im vyvíjajú prieskumy, tak pol roka pred voľbami začali veľmi intenzívne za šéfovania ministerstva financií tohto človeka, čo tam teraz sedí a ktorý tu za chvíľku bude mudrovať o tom, jakí sme nezodpovední, tak začali extrémne zvyšovať zadlženie, budúce zadlženie v roku 2022 a v rokoch... ’21 a v rokoch ďalších, a to tým, že prijímali také opatrenia, ktoré nemali vôbec kryté v rozpočte. Čiže sľubovali, inak povedané, hore... hory-doly dôchodcom, svojim voličom, len aby zvrátili ten trend v prieskumoch, kde sa báli toho, že prehrajú voľby a príde na nich alebo doľahne na nich spravodlivosť. Takýmto spôsobom tento minister financií porozdával 1,7 mld. eur z rozpočtu 2021 bez toho, aby mal na to akékoľvek krytie v rozpočte. Čiže narobil nové dlhy, nové sľuby, napríklad, keď to tak chcete vedieť, o čom hovorím, sú to tie známe 13. dôchodky, že sľúbiť tri dni pred voľbami namiesto 150 mil., čo sme vám, dôchodci, dávali, my vám naozaj už teraz dáme to, čo sme vám sľubovali, dáme vám 600 mil., dáme vám štyrikrát viac, len nás, prosím vás, voľte, aby sme neskončili v base. Týchto 450 mil. sľúbiť, jasné, toho holuba na streche bez toho, aby zároveň do rozpočtu tento minister financií, zatiaľ historicky zrejme najnezodpovednejší po Počiatkovi, tak bez toho, aby dal krytie do rozpočtu, že z čoho sa tie peniaze zaplatia, tak nám vlastne nechali do vienka, novej vláde, 1,7 mld. eur dlhov, ktoré vôbec neboli v zákone roka kryté. Čiže napísali si síce ľúbivé čísielka do rozpočtu, ale v skutočnosti poprijímali také zmeny, logicky, keď sa vieme, čo, aký je teraz mesiac, december, keď v decembri 2019 sa prijímal rozpočet, jasné, že tie ich predvolebné bludy tam neboli vykryté, že tri dni pred voľbami zvýšia o 0,5 mld. 13. dôchodky, lepšie povedané, sľúbia, že to vyplatia v roku 2021, že narobili nám takéto sekery za 1,7 mld. eur nekrytých. Áno, my sme korigovali z toho tých 300-tisíc... či 300 mil., na konci sme vyplatili, aj keď teda oni to sľúbili, vyplatili sme dvakrát vyššie 13. dôchodky. Ale teda, samozrejme, že keď peniaze neboli v rozpočte, prázdnu kasu nechali, prvé dva týždne sme boli normálne takí, že pomaly ten štát skrachuje. Neboli sme schopní sa financovať, lebo presne tam sa pri tom prejavuje, že keď zlodeji vládnu, rozkradnú špajzu a príde kríza, tak zrazu neni z čoho. Tak keď odpočítame si tento efekt, čo nám nechali to veno, to veno, danajské (povedané so smiechom) veno sľubov voči svojim voličom, len aby teda v base neskončili, tak sme boli najzodpovednejšie hospodáriaca krajina zo všetkých 27 krajín v Európskej únii. Čiže ak tam sa tvárime, že to veno bolo kryté, tie dlhy, čo tam narobili iba pred voľbami, 1,7 mld., napriek tomu sme skončili tretí najlepší v celej EÚ. Podľa Eurostatu, nie podľa Matoviča, podľa Európskeho štatistického úradu. A keď odpočítame to veno, lebo takýchto mafiánov nezodpovedných, čo si kupujú pred voľbami za 1,7 mld. voličov, druhých v tých ďalších dvoch krajinám pred nami nemali, keď toto odpočítame, tento efekt, ktorý sme zároveň teda museli riešiť, tak sme skončili ako číslo jedna. Napriek tomu, že covid, napriek tomu, že nikto z nás nejako s vládnutím skúsenosť nemal, napriek tomu, že tu vládla banda mafiánov a dostali sme do vienka totálne zdecimovaný štát a že sme dostali do vienka – opäť podľa Eurostatu – verejné financie s najhoršou dlhodobou udržateľnosťou verejných financií zo všetkých 27 krajín v Európskej únii. A toto je vizitka ministrovania tohto pána. Hanba celoeurópska, že ten človek, keď prišiel za ministra financií, povedal, on si trúfa do konca roka mať vyrovnaný rozpočet. Jasné, macher. Bác, 1,2 mld. na konci roka! Rozdiel medzi slovami a skutkami, ale nie v čase krízy, v čase, keď sa celej ekonomike v celej Eurozóne mimoriadne darilo, keď sa Slovensku mimoriadne darilo a keď o covide nebolo na Slovensku ani chýru, ani slychu. Čiže áno, vyfasovali sme verejné financie v katastrofálnom stave, rozkradnutú špajzu, prázdnu, že ako hovorím, pár prvých týždňov sme naozaj išli na knap, žiadne predzásobenie sa so zdrojmi a úplne s plnou vážnosťou tu hovorím, boli sme v situácii, že sme rozmýšľali, že nebude na výplatu dôchodkov. To je vizitka tohto človeka. Vyfasovali sme do vienka covid, vyfasovali sme do vienka 1,7 mld. sľubov, ktorými si kupovali voličov, nekrytých v rozpočte, a napriek tomu sme skončili ako číslo jedna na konci roka – s pečiatkou Európskeho štatistického úradu. Takže takto sa to, do psej matere, robí, pán minister financií bývalý. A tak sa to, do psej matere, nerobí, ako ste to robili vy, že v čase hojna ste v tých sýpkach neodložili absolútne nič, a keď si použijem teda ten biblický obraz, tých 7 dobrých rokov ste neodkladali do sýpok nič, a potom keď prišla kríza, tak sme otvorili sýpky a zrazu boli prázdne. Ale kde je ten obsah, si dajme otázky, že kde je ten obsah tých sýpok, čo tam malo byť? No obsah je úplne krásny, ten obraz toho Kičurovho trezoru, tie zlaté tehly, trezor plný zlatých tehál. Verejné statky si sprivatizovali, natlačili do svojich trezorov, premenili na zlaté tehly, presmerovali na svoje bankové účty na Belize a v podobných krajinách a tam sú naše miliardy eur. To, čo tu ľudia horko-ťažko za tých 12 rokov vlád SMER-u a HLAS-u, lebo však to je jedna strana, čo tu za tých dvanásť rokov horko-ťažko do verejných rozpočtov platili na svojich daniach, odvodoch, pokutách, poplatkoch, títo ľudia vo veľkom tunelovali, rozkrádali miliardy eur ročne, a keď prišla kríza najväčšia od 2. svetovej vojny, naše sýpky boli prázdne. Ale ešte raz hovorím, zvládli sme tú situáciu, veľmi ťažké to bolo a na konci sme dostali pečiatku, že sme to robili najlepšie v Európe, najzodpovednejšie v Európe. A čo viac by sme chceli pri správe vecí verejných a financií spoločných verejných, jako správať sa k nim najzodpovednejšie v Európe? Mať lepšie výsledky ako Nemecko, Holandsko, Dánsko, krajiny, ktoré dlhodobo spravujú svoje verejné financie lepšie. Na druhej strane možno niekto tak cynicky povie, že však po zlodejoch sa vždy dá byť lepší, ale my sme naozaj prebrali, to sú záväzky, ktoré keď niekto narobí, tak jednoducho neviete zrušiť zrazu dávky, neviete zrušiť zrazu dôchodky alebo podobné, podobné záväzky, ktoré tá nezodpovedná vláda porobila veľakrát iba s cieľom, aby si pokupovala svojich voličov, a preto tá konsolidácia a rýchlo dostať pod kontrolu verejné financie, samozrejme, že bola veľmi dôležitá, bol to stres. Ale ako som povedal, zvládli sme to. Dobre. Každopádne prekročili sme hranice, ktoré hovorí zákon o rozpočtovej zodpovednosti, ktorý pred desiatimi alebo koľkými rokmi sme spolu vtedy prijali. Ono doteraz to nemalo nejaký zásadný zmysel, lebo stále tie hranice boli tak nadstavené, že k tejto situácii nemohlo dôjsť. V podstate k nej prichádza prvýkrát, a to preto, lebo áno, lebo prišla pandémia, a keď niekto tu za týmto pultom dnes bude kritizovať, že sme sa správali nezodpovedne, ako sme len zvýšili dlh, a zároveň nebude hovoriť, že iné krajiny v EÚ výrazne viacej zvýšili dlh v tom istom čase, ako sme zvýšili my, že výrazne horšie hospodárili, ako sme hospodárili my, tak jednoducho bude bohapusto klamať a bude tým preukazovať to, čo si myslí o svojich voličoch, a bude s tým v podstate ukazovať, že predpokladá, že jeho voliči sú natoľko hlúpi, že tie klamstvá neprekuknú. Takže bol to ťažký rok, veľmi ťažký rok, mali sme ale dobrého ministra financií, dnes máme z neho premiéra a z tohto miesta ho chcem pochváliť, ale zvládli sme ho na jednotku, zvládneme aj tento rok, zvládneme aj na budúci. Je to ťažké obdobie, mať takúto opozíciu, mať takých zlodejov v predošlých vládach, ktorí vám takéto sekery zanechajú, je pre každého ministra financií potom následne náročné. Napriek tomu, k tej konsolidácii a ochrane verejného záujmu v prípade verejných financií pristupujeme veľmi zodpovedne, každé euro otáčime, otáčame štyrikrát. V súlade s tým je aj predošlý návrh, ktorý som predkladal. Radšej investujme teraz na očkovanie dôchodcov, ako by sme potom trikrát-štyrikrát viacej zaplatili či už na ich liečenie, alebo škody s tým súvisiace. Jednoducho toto je naša politika. Staviame sa k verejným financiám ako k verejným statkom, k verejnému záujmu, správame sa ako dobrí hospodári, nekradneme, za celý čas roka aj trištvrte nemáme jednu jedinú korupčnú kauzu, čo hentí vagabundi by rozkradli 20 mld. za ten čas. A pre nich je, akože si ani len neviem predstaviť, jaká katastrofa by to bola pre Slovensko, ak by títo ľudia, ktorí kradli v dobrých časoch, ak by dostali možnosť vlastne spravovať verejné financie v čase, v čase covidu a krízy. Všetko by obhájili tým, že zase tie biznisy a tie zlaté tehly, ešte aj tie by napísali ako, ako epide... protiepidemické opatrenie, že treba do tých súkromných trezorov tie zlaté tehly rýchlo nakúpiť, a tvárili by sa, že sú to FFP2 respirátory. Jednoducho vagabundi, mafiáni, ktorí pristupovali k našim spoločným peniazom tak, ako by boli ich vlastné. Bohužiaľ, dnes máme preto taký dlh, aký máme. Keď mali, preberali vládu v 2008., ’7., boli na dlhu 27 % HDP. Potom ho vybičovali viac ako na 50 % napriek tomu, že druhé krajiny sa správali omnoho, omnoho zodpovednejšie. Stačí sa porovnať Slovensko s Čechmi za to celé obdobie. Tak ako som aj v tomto materiáli na začiatku čítal, tak kým ostatné krajiny v EÚ počas toho predcovidového obdobia, naozaj keď sa aj slovenskej ekonomike, európskej ekonomike darilo, tak dramatickým spôsobom znižovali svoje dlhy – oni nie. Pár bodíkov dole, ako by sa nechumelilo, lebo však trezory bolo treba plniť, súkromné trezory pána Kičuru, pána Fica a pánov podobných, takže urobme, prosím vás, v koalícii všetko preto, aby sa mafiáni k moci už viacej nedostali, aby sa nedostali k našim spoločným peniazom, lebo katastrofu potom, ktorú tu nechajú pre naše deti a vnúčatá, bude veľmi, veľmi náročné splácať. Zároveň platí, že bavíme sa dnes o náraste hrubého dlhu. Hrubý dlh, aby sme teda boli úplne v obraze, máme tzv. čistý a hrubý dlh. Veľmi jednoduchý rozdiel medzi nimi je, keď si domácnosť, keď má dlh, povedzme si, 10-tisíc eur, ale keď 9-tisíc z toho má doma v trezore alebo v peňaženkách tých členov domácnosti, tak čistý dlh má iba 1 000 eur. My sme nárast dlhu za rok 2020 vzhľadom aj na predzásobenie sa v čase krízy, tak ten nárast dlhu bol jasne, že vyšší, ale hrubý dlh, ale podstatná časť je, že sme výrazným spôsobom zvýšili predzásobenie sa hotovosťou, aby sme sa nedostali do situácie, do akej sme sa dostali po prebratí vlády, že sme mali prázdne účty a nemali sme z čoho platiť dôchodky. Takže podstatná časť z toho navýšenia hrubého dlhu je to predzásobenie sa hotovosťou. Čiže to boli peniaze, ktoré sme na účte mali. Účtovne nám to ukazuje, ako kebyže sme skočili výrazne s dlhom, ale to je tzv. teda ten hrubý dlh. Z pohľadu čistého dlhu sme boli úplne v poriadku. Ďakujem veľmi pekne.